白髮吟
作者：王邁
朝代：宋

paragraphs: 明發覽青銅，寸白墜華簪。
懸知不能免，豈意遽見侵。
憶昔隨羣兒，總角混青衿。
縱弱不好弄，既冠知惜陰。
時開磊塊胸，澆之以古今。
二十偕計書，進士路欹嶔。
遲遲十四年，一第酬苦心。
今年已六六，暮景來駸駸。
一髮照我眸，衆髮立森森。
忽然一失笑，政要渠相尋。
有田願種玉，有腰願垂金。
富貴豈不好，勞鹿那能禁。
何如一床書，侑之綠綺琴。
遠參蘭茝香，清玩山水音。
高歌月滿架，醉卧斗橫參。
待教頭半白，掛冠老山林。
飲犢青草浦，盟鷗白沙潯。
憑虛喚張陸，聽我白髮吟。